Vecný, časový a finančný harmonogram prevádzky technologického zariadenia na masovú deacidifikáciu ohrozených dokumentov v knižniciach a archívoch

Úvod
Riešenie problému  tzv. kyslého papiera – kyslosti drevitého papiera, jedného z klasických nosičov informácií, ktorý sa začal vyrábať a používať po roku 1850, je celosvetový problém. Životnosť takéhoto papiera je 100 až 200 rokov a najstaršie dokumenty v súčasnosti končia svoju životnosť a pre krehkosť sa stávajú nepoužiteľné. Sú ohrozené veľké historické hodnoty, výsledky úsilia ľudského ducha a vývoja spoločnosti zhmotnené v knihách, archívnych dokumentoch, umeleckých dielach a ostatných artefaktoch  obrovskej historickej   a finančnej hodnoty. Tento proces sa nedá úplne zastaviť, je však nevyhnutné, aby sa v knižniciach, archívoch a v iných zbierkotvorných inštitúciách vytvorili aspoň také  podmienky, v ktorých starnutie a rozpad tradičných nosičov historických informácií neprebiehal až do takej miery, že nebude možné zabezpečiť ochranu fondov, ktoré je nevyhnutné zachrániť pre budúce generácie (konzervačný fond). V tejto súvislosti si treba uvedomiť, že na tomto type dokumentov je uchovávaná v knižniciach, archívoch a v iných zbierkotvorných inštitúciách podstatná časť nášho kultúrneho dedičstva a obrovské množstvo stále aktuálnych informácií. Napr. z celkového fondu SNK, ktorý predstavuje približne 4,5 mil. knižničných dokumentov, 67 až 71 % je vyhovených na kyslom papieri. V SNA z približne 32 465 bežných metrov (bm) archívnych dokumentov, je 75 až 80 % vyhotovených na kyslom papieri.
SNK sa ako prvá v Slovenskej republike už od roku 1991 zaoberá metódami neutralizácie papiera, ktoré sa v súčasnosti využívajú aj v masových postupoch a technológiách deacidifikácie. Aj v súčasnosti tieto postupy štandardne používa  SNK pri záchrane najviac ohrozených „kyslých kníh“ vyrobených na drevitom papieri, avšak kapacita ich postupov je nízka a nepostačuje potrebám knižnice. 
Zo získaných skúseností jednoznačne vyplýva, že najdôležitejším krokom pri  konzervovaní drevitého papiera je jeho deacidifikácia. Tento proces odstraňuje najnebezpečnejší degradačný prvok z papiera knižných blokov – kyslosť, a tým  výrazne spomaľuje jeho prirodzené starnutie.  Na druhej strane neexistuje ideálna technológia,  ktorá by bola schopná deacidifikovať bez obmedzenia všetky materiály bez predchádzajúcej predselekcie. Napriek určitému riziku pre niektoré materiály a napriek ekonomickej náročnosti procesu sa deacidifikácia,  predovšetkým masová deacidifikácia, považuje za kľúčový postup pri záchrane  informácií na papierovom nosiči  v reálnom čase. Zároveň sa ukazuje, že samotná masová deacidifikácia je síce kľúčovou operáciou, ale musí sa uplatňovať len ako súčasť konzervačných technológií. Preto nemôže ísť len o samostatné deacidifikačné pracovisko, ale o integrované konzervačné pracovisko, ktoré zabezpečí modernizáciu a zvyšovanie kapacity ďalších priamo súvisiacich operácií. Konkrétne ide o zlepšenie technického a technologického vybavenia laboratórií, konzervátorských a preparátorských pracovísk pre odborné ošetrenie, konzervovanie a reštaurovanie dokumentov. Je potrebné zdôrazniť, že ohrozené dokumenty, ktoré si vyžadujú deacidifikáciu, sa nenachádzajú len v knižniciach a archívoch, ale aj  v múzeách, galériách     a pod. a v prierezovo v rôznych rezortoch. 
Na základe získaných skúseností a uvedených skutočností SNK v roku 2002 iniciovala vypracovanie materiálu Program záchrany, stabilizácie a konzervovania tradičných nosičov informácií v SR (ďalej len „program“), ktorý vláda SR schválila 17. júla 2002 uznesením č. 766/2002. Program stanovil základné zameranie a ciele výskumu, jeho časový harmonogram, rozsah financií, zodpovedných riešiteľov a spôsob realizácie výsledkov výskumu a vývoja. Materiál prezentuje výsledky a odporúčania výskumu a vývoja, ktorý sa realizoval v rámci štátneho programu Aktuálne otázky rozvoja spoločnosti pod tým istým názvom. Úlohy riešili organizácie  v rámci združenia Konzorcia KNIHA SK, ktorého súčasťou je aj SNK a SNA.

Výsledky výskumu a vývoja Programu záchrany, stabilizácie a konzervovania tradičných nosičov informácií v Slovenskej republike

Ciele riešenia úlohy výskumu a vývoja číslo 2003 SP 200280301 podľa zmluvy o diele č. 661/2003 uzavretej medzi Ministerstvom školstva Slovenskej republiky (ďalej len „objednávateľ“)  a Slovenskou technickou univerzitou – Fakultou chemickej a potravinárskej technológie (ďalej len „zhotoviteľ“) boli:

A.	V prvej etape riešenia úlohy výskumu a vývoja od 1. 10. 2003 do 31. 10. 2005 zrealizovať výskum v oblasti ochrany historických dokumentov a publikácií, ktorého výsledkom bude návrh optimálneho technologického riešenia záchrany historických nosičov informácií na drevitom, tzv. kyslom papieri vzhľadom na vytvorený systém klasifikácie  a hodnotenia kvality knižných a archívnych dokumentov podľa historicko-kultúrnych a technologických kritérií, aplikovaných na stav fondov v Slovenskej republike.
B.	V druhej etape riešenia od 1. 1. 2006 do 31. 12. 2008 navrhnúť funkčný model technologického zariadenia, ktorý zabezpečí zvyšovanie kapacity a kvality technológie ochrany a konzervovania s cieľom predĺženia životnosti ohrozených papierových nosičov informácií, vhodný na overenie v reálnych podmienkach.

Vzhľadom na výsledky 1. etapy a vážnosť problematiky objednávateľ rozhodol o pokračovaní v riešení v 2. etape. 

Ciele 2. etapy sa rozšírili dodatkom č. 4/2005:

A.	Pripraviť návrh funkčného modelu technologického zariadenia s cieľom predĺženia životnosti ohrozených papierových nosičov informácií vhodných na overenie v reálnych podmienkach.
B.	Získať nové poznatky a vyvinúť nové látky, metódy a zariadenia na ochranu materiálu. Zvyšovať kapacitu ochrany v SR a preberať výsledky do praxe.
C.	Využívať domácu personálnu a materiálnu základňu, intenzifikovať medzinárodnú spoluprácu s cieľom získania špecifických výhod v medzinárodnom postavení, zvyšovať konkurencieschopnosť vlastných postupov a zariadení, podporiť podnikateľské aktivity, motivovať mladú generáciu, pripraviť a využívať študentov SR pre oblasť chémie a technológie ochrany knižných dokumentov. 

Závery a najvýznamnejšie výsledky riešenia výskumu a vývoja za obdobie od októbra 2003 do decembra 2008:
1.	Návrh optimálneho technologického riešenia na ochranu kníh: realizácia IKC  v SNK ako integrálnej súčasti národnej siete technologických konzervačných centier na komplexnú ochranu kultúrneho dedičstva. Pojem národná sieť technologických, konzervačných centier na komplexnú ochranu kultúrneho dedičstva vyplynul z procesu riešenia výskumnej úlohy, a to vzhľadom na významnú finančnú a intelektuálnu podporu MŠ SR, získanú medzinárodnú podporu (Nórske fondy, Library of Congress, intenzívna spolupráca s inovačnými zahraničnými firmami  v Nemecku, Švajčiarsku, USA, Taliansku, Českej republike). Vzhľadom na značný počet vytvorených a vlastnených národných a medzinárodných patentov a licencií, ako aj na časový predstih, môže slúžiť IKC v SNK ako úvodný projekt ministerstva kultúry. Skúsenosti IKC SNK možno využiť na rozvoj ďalších technologických centier, ktoré môžu vytvoriť národnú sieť centier.
2.	Vypracoval sa systém skúšania a hodnotenia deacidifikačných technológií, na ktorého základe sa vybrala najlepšia dostupná technológia pre knižné a archívne dokumenty. Podarilo sa zvýšiť kapacitu najlepšej dostupnej technológie až na 300 %.
3.	Pripravil sa funkčný model Papersave UniLabSK, ktorý umožňuje efektívnejšiu deacidifikáciu a konzervovanie dokumentov najlepšou dostupnou technológiou. 
4.	Počas riešenia úlohy bolo vyvinutých a vyrobených 15 nových prístrojov, 5 nových softvérových riešení, 9 patentov a patentových prihlášok, 7 nových modifikačných látok, 8 nových metód skúšania a analýz. 
5.	Zabezpečil sa rast zamestnanosti (5 novovytvorených pracovných miest) a výchovy vysokokvalifikovaných personálnych zdrojov. 

Prezentovanie konkrétnych výsledkov riešenia výskumu a vývoja je regulované právnymi predpismi a zmluvnými záväzkami (obchodné tajomstvo a patentové práva). Cieľom materiálu však nie je prezentovanie výsledkov výskumu a vývoja, ale návrh riešenia, ktorý zohľadňuje výsledky a zavádza ho do praxe. 
Na spracovanie tohto materiálu sa použili výsledky úspešne ukončenej štátnej úlohy, ktorá
1.	overila a odporučila najlepšie dostupné technologické procesy na masovú deacidifikáciu knižných a archívnych dokumentov v knižniciach a archívoch, 
2.	vypracovala sa metodológia a systém triedenia knižných a archívnych dokumentov podľa historicko-kultúrnych a technologických kritérií,
3.	vypracoval sa návrh optimálneho technologického riešenia na ochranu knižných a archívnych dokumentov v knižniciach a archívoch.

Na základe Protokolu o odovzdaní a prevzatí výsledkov riešenia úlohy výskumu a vývoja (ďalej len „protokolu“) medzi zhotoviteľom a objednávateľom vyplýva povinnosť pokračovať, rozvíjať a používať v praxi výsledky výskumu povinným realizátorom, t. j. SNK a SNA. 
Výber technológie je výsledkom medzirezortnej štátnej výskumnej úlohy (na ktorú sa vynaložilo zo zdrojov štátneho rozpočtu Slovenskej republiky takmer 80 mil. Sk)                   a prostredníctvom systému skúšania a hodnotenia deacidifikačných technológií sa pre Slovensko vybrala najlepšia dostupná technológia :
-	BAT (Best Available Technology) pre knihy a archívne dokumenty v zavretých archívnych škatuliach – Papersave. Dosiahlo sa 300 % zvýšenie kapacity impregnačnej a odparovacej komory najlepšej dostupnej technológie na deacidifikáciu kníh a archívnych dokumentov v zatvorených archívnych škatuliach. 
-	BAT pre listové archívne dokumenty: Bückeburg, Najlepšia ekologicky čistá dostupná technológia BAT- platforma vzduch – voda – MgO SoBu/Liberec, odporúča sa ako doplnkový ekologicky čistý proces.
Oponentské konanie v zastúpení špičkových odborníkov danej oblasti zhodnotilo kvalitu riešenia úlohy stupňom výborne – na excelentnej svetovej úrovni. 
Tento materiál preto zohľadňuje riešenie  technologického  procesu  podľa  záverov výskumnej úlohy a kapacitné prepočty množstvá spracovávaných dokumentov. Podkladom pre výpočet potrebných kapacít je potreba ošetrenia 1,8 mil. kg knižných a archívnych dokumentov (ďalej len „KAD“) v knižniciach a archívoch. 
Uvažovaná celková kapacita navrhovaného zariadenia je v súčasnosti 20 000 kg/rok (10 000 kg. knižničných dokumentov a 10 000 kg archívnych dokumentov). Pri KAD z depozitov knižníc ide približne o 20 000 kníh ročne a pri archívnych dokumentoch približne o 250 bm (1bm = 8 archívnych škatúľ; 1 škatuľa = 5 kg). 
Realizáciu samotnej masovej deacidifikácie, ako aj ďalších nadväzujúcich konzervačných technológií zabezpečí pracovisko IKC, ktoré v zmysle záverov výskumu a vývoja navrhujeme budovať ako Národné konzervačné centrum zamerané na záchranu papierových nosičov. 
Objekt IKC je situovaný na pozemku SR v správe SNK v lokalite Vrútky, kde sa pripravuje pracovisko digitalizácie, ktoré je následnou technológiou v komplexnom procese ochrany knižných a archívnych dokumentov v knižniciach a archívoch. Je to v súlade so schválenou Stratégiou rozvoja slovenského knihovníctva na roky 2008 – 2013, kde medzi priority SNK patrí modernizovať a zrekonštruovať detašované pracovisko knižnice vo Vrútkach a umiestniť tam všetky technologické prevádzky na digitalizáciu, mikrofilmovanie, konzervovanie a reštaurovanie zbierok, dlhodobé deponovanie digitálneho obsahu a fyzickú ochranu analógových a digitálnych nosičov.
Súbežne s prevádzkou IKC sa predpokladá, že v spolupráci s Ministerstvom školstva SR, Ministerstvom vnútra SR, s Fakultou chemickej a potravinárskej technológie STU                  v Bratislave, Slovenskou akadémiou vied a inými domácimi i zahraničnými subjektmi bude pokračovať aj ďalší výskum a vývoj, čo bude znamenať zintenzifikovanie deacidifikačného procesu s predpokladom niekoľkonásobného zvýšenia kapacity zariadenia v nasledujúcich rokoch. 
Zriadenie IKC a prostredníctvom tohto pracoviska zabezpečenie komplexnej konzervácie vrátane masovej deacidifikácie, ktoré vyplynulo zo záverov výsledkov výskumu a vývoja úlohy č. 2003 SP 200280301, sú plne v súlade so zámermi, ktoré definoval program.  Pripravovaný materiál do vlády sa bude dotýkať zabezpečenia realizácie výsledkov uvedenej výskumnej úlohy. Pokiaľ ide o trvalo udržateľný rozvoj výskumu a vývoja v IKC v tejto etape, pracovisko výskumu, vývoja a inovácií a vzdelávania bude organickou súčasťou IKC. Postupne sa bude orientovať okrem lignocelulózových materiálov aj na ďalšie nosiče a materiály kultúrneho dedičstva. 
V nadväznosti na predkladaný materiál ministerstvo kultúry spracuje implementačný plán realizácie procesu masovej deacidifikácie ohrozených dokumentov v knižniciach a archívoch a návrh na vybudovanie IKC, ktorý definuje postupnosť jednotlivých krokov napr. z vecného, časového, kapacitného a finančného hľadiska. 
V zmysle navrhovaného modelu sú vytvorené podmienky na to, aby  sa IKC stalo súčasťou Národnej siete integrovaných kompetenčných technologických centier na konzervovanie a digitalizáciu kultúrneho dedičstva a Národnej inovačnej siete centier excelentnosti na zabezpečenie udržateľného rozvoja technológií ochrany kultúrneho dedičstva. 

Zdôvodnenie začlenenia požiadaviek pre SNA do predmetnej stavby IKC
SNA ako povinnému realizátorovi vyplýva na základe protokolu  povinnosť pokračovať, rozvíjať a používať v praxi výsledky výskumu. Predpokladá sa, že SNA ako kľúčový správca archívnych dokumentov, ktoré sú takisto ohrozené kyslým papierom, sa stane spolu so SNK programovou súčasťou navrhovaného Národného konzervačného centra. Archívne dokumenty SNA budú v objekte navrhovaného objektu IKC podrobené procesu deacidifikácie, prípadne aj iným požadovaným úpravám. 
Požiadavka na plynulé zabezpečenie prípravy archívnych dokumentov je dôležitá               z dôvodu, že ide o významný zdroj množstva archívnych dokumentov (v rámci celkových bilančných vstupov budú tvoriť až 50 % celkového množstva dokumentov na deacidifikáciu). 

Vecný a časový harmonogram

Pol.	Činnosť	Dĺžka trvania činnosti	Komentár	
1.	Uznesenie vlády SR  		Východiskový bod pre nasledujúce činnosti	
2.	Verejné obstarávanie dodávateľa projektových a inžinierskych činností	do 6 mesiacov	Výber dodávateľa projektových a inžinierskych činností celého projektu verejným obstarávaním	
3.	EIA – posúdenie vplyvu projektu na životné prostredie	do 9 mesiacov	Obsahuje posúdenie vplyvu na životné prostredie v zmysle zákona č. 24/2006 Z. z. o posudzovaní vplyvov na životné prostredie a zákona č. 287/2009, ktorým sa mení a dopĺňa zákon č. 24/2006. 	
4.	Stavebný zámer pre štátnu expertízu	Podľa výsledkov verejného obstarávania	Obsahuje spracovanie stavebného zámeru v zmysle zákona č. 254/1998 Z. z. o verejných prácach a vyhlášky č. 83/2008 Ministerstva výstavby a reg. rozvoja, ktorou sa vykonáva zákon č. 254/1998 Z. z. o verejných prácach v znení zákona č. 160/2007 Z. z.	
5.	Štátna expertíza	V zmysle zákona 254/1998 Z. z.  o verejných prácach 		
	Zaradenie do Rozvojového programu verejných prác		Východiskový bod pre nasledujúce činnosti	
1.	Požiadať o právoplatné územné  rozhodnutie	do 2 mesiacov 	Proces predstavuje spracovanie projektovej dokumentácie pre územné rozhodnutie, vydanie územného rozhodnutia vrátane lehoty na nadobudnutie právoplatnosti tohto rozhodnutia.	
2.	Požiadať o právoplatné stavebné povolenia	do 5 mesiacov	Proces predstavuje spracovanie projektovej dokumentácie pre stavebné povolenia, vydanie stavebných povolení vrátane lehoty na nadobudnutie ich právoplatnosti.	
3.	Zadať spracovanie tendrovej dokumentácie a súťažných podmienok na dodávateľa stavby	do 6 mesiacov	Spracovanie projektovej dokumentácie a podmienok, na ktorých základe bude možné uskutočniť výber dodávateľa stavby.	
4.	Vyhlásiť verejné obstarávanie dodávateľa stavebných prác	do 10 mesiacov od spracovania tendrovej projektovej dokumentácie		
5.	Zadať spracovanie tendrovej dokumentácie a súťažných podmienok na dodávateľa technológie	do 6 mesiacov	Spracovanie projektovej dokumentácie a podmienok, na ktorých základe  bude možné uskutočniť výber dodávateľa technológie.	
6.	Vyhlásiť verejné obstarávanie dodávateľa technológie	do 10 mesiacov od spracovania tendrovej projektovej dokumentácie		
7.	Realizácia stavebných prác	Po úspešnom ukončení verejného obstarávania		
8.	Dodávka a inštalácia technológie	Po úspešnom ukončení verejného obstarávania		
9.	Skúšobná prevádzka	do 3 mesiacov od inštalácie technológie		
10.	Právoplatné kolaudačné rozhodnutie	Po ukončení stavby a inštalácii technológií		

Detailnejšie rozpracuje vecný, časový a finančný harmonogram materiál Implementačný plán realizácie procesu masovej deacidifikácie ohrozených   dokumentov v knižniciach a v archívoch  vrátane návrhu na vybudovanie IKC v SNK.

Záver

Realizácia navrhovaného uznesenia B.2. zabezpečí komplexné napĺňanie zámerov Programu záchrany, stabilizácie a konzervovania tradičných nosičov informácií v SR, ktorý vláda schválila svojím uznesením č. 766/2002. Na základe výsledkov výskumnej časti programu, ktoré zabezpečilo Ministerstvo školstva SR v rámci tematického štátneho programu  Aktuálne otázky rozvoja spoločnosti, sa vybuduje komplexné pracovisko na konzervovanie knižných a archívnych dokumentov v Slovenskej republike a vyberie sa optimálne technologické riešenie záchrany papierových nosičov informácií na drevitom papieri (tzv. kyslý papier). 
Vybudovaním IKC na masové ochranu a konzervovanie ohrozených dokumentov sa vytvoria predpoklady na ďalší výskum, vzdelávanie a výchovu odborníkov v tejto oblasti. Týmto sa zároveň vytvoria podmienky na vývoj ďalších technologických postupov a zariadení na vlastnej materiálovej základni. Zriadenie IKC je zároveň podnetom na založenie moderného konzervačného priemyslu na Slovensku a jeho udržateľného rozvoja. V súlade s dlhodobým zámerom štátnej vednej a technickej politiky do roku 2015 sa vytvárajú možnosti na to, aby bolo súčasťou Národného centra excelentnosti výskumu, ochrany a sprístupňovania kultúrneho a vedeckého dedičstva, resp. Národného centra výskumu a vývoja.